Επιστημονικό Συνέδριο με θέμα:

 «Άνθρωποι και Ζώα στη Νεοελληνική Λογοτεχνία

 από τις αρχές ώς σήμερα»

 Θεσσαλονίκη 16-17 Μαΐου 2018

 Κεντρική Δημοτική Βιβλιοθήκη Θεσσαλονίκης

Το θέμα της σχέσης του ανθρώπου με τα ζώα απασχολεί την ελληνική ‒και όχι μόνο‒ κοινωνία από την αρχαιότητα μέχρι σήμερα. Στον προηγούμενο 20ό αιώνα η κακομεταχείριση των ζώων έφτασε σε τέτοιο σημείο, ώστε σταδιακά οργανώθηκε ένα κίνημα προστασίας των ζώων, από οργανωμένα σωματεία και συλλόγους, με φροντίδα των αδέσποτων, ενημέρωση των πολιτών από τα media, συνεργασία με κτηνιάτρους, νομικούς, κτλ. Στον αιώνα που διανύουμε θεσπίστηκαν, με τη μεσολάβηση ισχυρών ζωοφιλικών οργανώσεων, νόμοι προστασίας των ζώων από την απάνθρωπη συμπεριφορά.

 Οι πνευματικοί άνθρωποι του τόπου μας δεν έμειναν αδιάφοροι μπροστά στο θέμα αυτό ‒θέμα παιδείας και πολιτισμού‒ το πέρασαν στα λογοτεχνικά και καλλιτεχνικά τους έργα, στα ζωοφιλικά τους άρθρα, δοκίμια, επιφυλλίδες, κτλ. Ας μην ξεχνούμε ότι τα αρχαιότερα ζωοφιλικά κείμενα της Ευρώπης έχουν γραφτεί από τον θρακιώτη Αίσωπο, ο οποίος αποτέλεσε το αξεπέραστο πρότυπο για την καλλιέργεια του είδους «Ιστορίες ζώων». Το είδος αυτό σημείωσε μεγάλη επιτυχία στο Βυζάντιο και στη μεσαιωνική Ευρώπη και οδήγησε σε σημαντικές πολιτικές αλληγορίες (μυθιστορήματα, θεατρικά έργα, κτλ.). Φυσικά, εκτός από την επώνυμη δημιουργία, ενδιαφέρον παρουσιάζουν και οι λαϊκοί μύθοι, τα τραγούδια, τα ανέκδοτα, κτλ.

 Στη Νεοελληνική Λογοτεχνία των 19ου και 20ού αι. έχουμε αξιόλογα έργα με θέμα τα ζώα, τη συνύπαρξή τους με τον άνθρωπο, τον ρόλο τους στην οικιακή ή οικονομική ή κοινωνική ζωή και εργασία, την ιδιωτική και τη δημόσια παρουσία τους. Πρόσφατα έγινε ένα σημαντικό επιστημονικό συνέδριο, με θέμα τη σχέση ανθρώπων-ζώων, στο Πάντειο Πανεπιστήμιο. Επειδή ένα μικρό μέρος μόνο των εισηγήσεων αναφερόταν στη λογοτεχνία, θεώρησα ενδιαφέρον να προτείνω τη διεξαγωγή μιας Επιστημονικής Διημερίδας, με θέμα:

 «Άνθρωποι και Ζώα στη Νεοελληνική Λογοτεχνία, από τις αρχές ώς σήμερα».

Στη Διημερίδα αυτή θα συμμετάσχουν:

 Καθηγητές του Τμήματος Φιλολογίας του ΑΠΘ

 Μεταπτυχιακοί φοιτητές και υποψήφιοι διδάκτορες του Τμήματος Φιλολογίας του ΑΠΘ

 Λογοτέχνες της Θεσσαλονίκης και του βορειοελλαδικού χώρου.

 Θα ζητηθεί επίσης η συνεργασία της Νομικής και της Κτηνιατρικής Σχολής του ΑΠΘ.

 Σύμφωνα με τα όσα προηγήθηκαν, η διεξαγωγή της παραπάνω Επιστημονικής Διημερίδας, στον χώρο της Κεντρικής Δημοτικής Βιβλιοθήκης, θα αναδείξει συγγραφείς και επιστήμονες της πόλης μας, οι οποίοι αξιοποίησαν το θέμα της ζωοφιλίας στα κείμενά τους. Οι ωφέλειες που θα προκύψουν από την οργάνωση της Διημερίδας αυτής πιστεύουμε ότι θα είναι πολλαπλές.

Οι ενδιαφερόμενοι θα πρέπει να αποστείλουν **τίτλο και περίληψη 200-250 λέξεων** στην Οργανωτική Επιτροπή της Διημερίδας μέχρι και τις 15 Φεβρουαρίου 2018 στην ηλεκτρονική διεύθυνση sstavrak@lit.auth.gr . Η ενημέρωση για την αποδοχή ή μη των προτάσεων από την Επιστημονική Επιτροπή θα έχει ολοκληρωθεί μέχρι τις 15 Μαρτίου 2018.

**Οργανωτική Επιτροπή**

Κωνσταντίνος Βόγδανος (Δημοτική Βιβλιοθήκη)

Σωτηρία Σταυρακοπούλου (Φιλοσοφική Σχολή Α.Π.Θ.)

**Επιστημονική Επιτροπή**

Σωτηρία Σταυρακοπούλου (Αν. Καθηγήτρια Νεοελληνικής Φιλολογίας)

Μάριος-Κυπαρρίσης Μώρος (Φιλόλογος-Υποψήφιος Διδάκτορας Τμήματος

 Φιλολογίας)